SKRIFTLIG FORESPØRGSEL E-1050/02

af Christopher Heaton-Harris (PPE-DE) til Kommissionen

(17. april 2002)

Om: Egne indtægter, herunder transportsystemet

Har ændringen i Kommissionens forordning (EØF) nr. 2454/93(1) om forsendelsesordningen, som trådte i kraft den 1. juli 2001, haft en målelig effekt på bekæmpelsen af bedrageri inden for forsendelsesordningen?

Kan Kommissionen bekræfte, at den nye datamatiserede forsendelsesordning (NCTS) vil være on-line i alle toldkontorer, som beskæftiger sig med forsendelser i alle lande inden for Det Europæiske Økonomiske Samarbejdsområde, ansøgerlandene og medlemsstaterne, med virkning fra 1. juli 2003?

Kan Kommissionen i betragtning af, at det var punktafgiftspligtige varer, som gav anledning til omfattende bedrageribeløb inden for forsendelsesordningen, forklare, hvorfor den ønsker at bruge 35 mio. EUR af Fællesskabets ressourcer til at udvikle en særskilt edb-registrering af punktafgiftspligtige varers bevægelser og kontrollen hermed (2), når den allerede har udviklet den nye datamatiserede forsendelsesordning i løbet af de seneste otte år som en foranstaltning til bekæmpelse af bedrageri?

(1) EFT L 253 af 11.10.1993, s. 1.

(2) KOM(2001) 466 endelig udg. EFT C 51 E af 26.2.2002, s. 372.

Svar afgivet på Kommissionens vegne af Frederik Bolkestein

(28. maj 2002)

Selv om det overordnede mål for Kommissionens forordning (EF) nr. 2787/2000(1) er at bekæmpe uregelmæssigheder, er det ikke alle dens bestemmelser, der har en direkte indvirkning på

bekæmpelsen af svig. Brugerens ansvar er bedre defineret i forordningen, men det er ikke muligt at måle de eventuelle virkninger heraf. Det er for tidligt at foretage en vurdering af andre bestemmelser, som f.eks. den forbedrede administrative forvaltning, der kun har været delvis i kraft siden begyndelsen af 2002.

Kommissionen har gjort og fortsætter med at gøre en betydelig indsats for at sikre, at det nye edb-baserede forsendelsessystem (NCTS) indføres til tiden. Den har ydet al den nødvendige centrale støtte, som f.eks. fælles software og en helpdesk, og har bl.a. organiseret koordinationsmøder, seminarer og workshops. Desuden har Kommissionen benyttet sig af enhver lejlighed i sin kontakt med medlemsstaterne til at insistere på, at det er vigtigt at give NCTS den nødvendige prioritet.

I maj 2001 præsenterede Kommissionen NCTS-projekterne for repræsentanter fra Parlamentet og medlemsstaterne. Kommissionsmedlemmet med ansvar for det indre marked, beskatning og toldunionen har for nylig taget emnet op i et brev til medlemsstaternes finansministre og i Rådet (det indre marked). Ovennævnte kommissionsmedlem har specifikt underrettet Europa-Parlamentet i et brev til dets formand, Pat Cox, og formanden for Budgetkontroludvalget, Diemut Theato. Kommissionen har opfyldt alle sine lovgivningsmæssige og tekniske forpligtelser. Den opfordrer indtrængende medlemsstaterne og erhvervslivet til at opfylde deres forpligtelser, så NCTS kan blive fuldt operationelt.

Ifølge de reaktioner, der indtil nu er modtaget fra finansministrene, vil de kunne nå at indføre NCTS inden den 1. juli 2003, som er den frist, der er fastsat i Told 2002-beslutningen.

Kommissionen har desuden truffet alle de nødvendige foranstaltninger til at gøre systemet operationelt inden ovennævnte dato i alle de lande, der er kontraherende parter i konventionen om fælles forsendelse. Selv om Den Europæiske Frihandelssammenslutning (EFTA) og Visegrad-landene (Polen, Ungarn, Den Tjekkiske Republik og Den Slovakiske Republik) ikke er retligt forpligtet hertil, har de erklæret, at de vil være klar på den samme dato.

Selv om målsætningerne for NCTS og systemet for kontrol med bevægelse af punktafgiftspligtige varer (Excise Movement and Control System EMCS) bl.a. er at bekæmpe svig i forbindelse med følsomme og punktafgiftspligtige varer, har de to systemer også specifikke målsætninger og forskellige retsgrundlag og administrative ordninger. De forvaltes også separat i medlemsstaterne. Kommissionen vil imidlertid søge at harmonisere de to systemer for at sikre, at de så vidt muligt er interoperable, reducere erhvervslivets omkostninger ved at benytte begge systemer, minimere risikoen ved at indføre EMCS og holde oprettelses- og driftsomkostningerne så lave som muligt. Budgetforslaget på 35 mio. EUR tager allerede nu højde for en budgetkompensation som følge af harmoniseringen af f.eks. projektforvaltning og infrastrukturelementer. Forslaget omfatter imidlertid alle de nødvendige EMCS-specifikke aktiviteter i forbindelse med specifikation, udvikling, drift og vedligeholdelse, koordination og understøtning i de næste fem år for at sikre, at systemet bliver fuldt operationelt til tiden i hele EU.

(1) Kommissionens forordning (EF) nr. 2787/2000 af 15. december 2000 om ændring af forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks, EFT L 330 af 27.12.2000.